El Pla General d'Ocupació de Catalunya – Estratègia Catalana per a l'Ocupació (ECO) 2012-2020 estableix entre altres eixos estratègics, "Adaptar les polítiques d'ocupació als col·lectius, territoris i sectors".
En el nou Pla de Desenvolupament de Polítiques d'Ocupació (PDPO) pel període 2019-2020, es fan constar dos objectius específics que són: "Impulsar la formació professional per a l'ocupació" i "Fomentar la participació en polítiques actives d'ocupació de les persones més desfavorides".
Tal com s'estableix a la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya, un dels seus objectius és facilitar a les persones eines i recursos que els permetin millorar llur situació laboral o professional, i detectar les necessitats de suport promovent l'atenció reforçada dels col·lectius amb més dificultats d'inserció.
D'acord amb les dades de l'atur registrat del darrer trimestre de l'any 2018 a Catalunya, un 76% de les persones que es troben en situació de desocupació no disposen d'una qualificació que els permeti una inserció laboral amb unes mínimes garanties de futur.
Els baixos nivells de qualificació i la desocupació de llarga durada són dos fenòmens interrelacionats que si no s'aborden a temps poden comportar situacions de cronificació i exclusió social.
Paral·lelament, el fet de no haver assolit unes competències bàsiques, encara agreugen més aquesta situació.
Per aquest motiu, cal dissenyar polítiques per a qualificar i dotar de competències a aquestes persones i fer-ho d'acord amb l'actual demanda del sector productiu, en cas contrari, cada vegada tindran més dificultats d'accés al mercat de treball.
Altres països europeus han desenvolupat mesures de proximitat per a abordar les necessitats de les persones que han quedat al marge de la formació, l'educació i les polítiques d'ocupació tradicionals.
Ara més que mai, es justifiquen iniciatives locals i mecanismes dirigits a les persones que no han trobat resposta a les seves necessitats en les polítiques ocupacionals que s'han vingut executant fins el moment.
Per aquest motiu, les propostes plantejades han de permetre que aquestes persones puguin participar en activitats d'aprenentatge i suport al seu desenvolupament professional, adaptant constantment les metodologies i actuacions a les seves necessitats.
Actualment, en el nostre mercat de treball existeix un desequilibri qualitatiu entre l'oferta i la demanda de llocs de treball.
Les empreses requereixen de perfils cada vegada més qualificats que, en moltes ocasions, no es poden cobrir per manca de formació i especialització.
En contraposició a la immediatesa que tenen les empreses per cobrir les seves demandes de personal, el procés de formació per a l'assoliment de competències que necessiten les persones en situació desocupació, requereix d'inversió en temps i planificació.
I aquest temps, entès com la disponibilitat per invertir en qualificació, és del què no disposen les persones en situació de desocupació, ja que necessiten urgentment d'ingressos per cobrir les seves necessitats bàsiques.
Per analitzar en quins sectors no estan cobertes les demandes i per poder decidir la formació que s'haurà d'impartir, és necessari treballar des de la perspectiva local i, fonamentalment, amb una participació directa de les empreses.
També cal identificar i conèixer amb detall el perfil de les persones desocupades d'aquell territori, per tal de fer una correcta selecció i derivació per cobrir la demanda.
Només així, els serveis públics d'ocupació contribuiran a reduir la distància entre les persones desocupades i els llocs de treball vacants, evitant així que, en un futur, l'atur estructural cada vegada sigui més important.
El Programa Aprenentatge per a la Professionalització (APP) és una experiència pilot de formació en alternança amb l'ocupació (programes mixtos de formació i ocupació) destinat a la qualificació professional de persones en situació de desocupació i en risc d'exclusió social i laboral.
Mitjançant aquest programa, es posa en marxa una iniciativa que proporciona a les persones poc qualificades l'oportunitat de formar-se i adquirir, mentre estan treballant, les competències transversals i bàsiques que necessiten.
Per tant, és dóna resposta a una doble necessitat: la qualificació i l'obtenció d'ingressos per poder subsistir.
La perspectiva local des de la qual es planteja el Programa APP, permet donar resposta als perfils i sectors productius més demandats en un determinat territori.
En aquest sentit, el rol de les empreses, com a agents actius en el programa, és fonamental, ja que són copartícips, des d'un inici, a l'hora de definir i adaptar la formació a les seves necessitats reals.
Per donar compliment a l'objectiu del programa, els projectes presentats hauran de preveure la realització d'una "actuació de formació professionalitzadora vinculada a un certificat de professionalitat" (assoliment de les competències tècnico-professionals adaptades al lloc de treball de l'empresa) i una "formació complementària" consistent en l'adquisició de competències bàsiques necessàries per interactuar amb l'entorn sociolaboral i/o aquells coneixements específics, que no quedin recollits en el contingut del certificat de professionalitat i que, no obstant això, són necessaris per desenvolupar el lloc de treball.
El programa també contempla una "actuació d'experienciació laboral en empresa", atesa la importància que té la pràctica en qualsevol procés d'aprenentatge, i una "actuació d'acompanyament en el procés d'aprenentatge", ja que es considera que la tutoria és una eina clau en qualsevol política activa d'ocupació, especialment en les destinades a col·lectius en risc d'exclusió social i laboral.
El programa APP és un programa propi de la Comunitat Autònoma de Catalunya, el qual està inclòs en el Pla Anual de Polítiques Actives (PAPE) de l'any 2019, amb el codi PP00753, en l'Eix 2 de "Formació" on es preveu la "Formació amb alternança" en la Resolució de 12 de març de 2019, de la Secretaria d'Estat d'Ocupació, per la qual es publica l'Acord del Consell de Ministres de 8 de març de 2019, pel qual s'aprova el Pla Anual de Política d'Ocupació (PAPE) per a 2019, segons que estableix l'article 11.2 del Text refós de la Llei d'Ocupació, aprovat pel Reial decret legislatiu 3/2015, de 23 d'octubre.
Així doncs, aquest programa s'emmarca en els programes públics formació i ocupació previstos en l'Eix 2 de Formació de l'article 10.4 b) del Text refós de la Llei d'Ocupació aprovat pel Reial decret legislatiu 3/2015, de 23 novembre i per aquest motiu, els contractes per a la formació i aprenentatge que se subscriguin en el marc del mateix els serà d'aplicació les excepcions previstes en la disposició addicional segona del Reial decret legislatiu 2/2015, de 23 d'octubre, pel qual s'aprova el Text refós de la Llei de l'Estatut dels Treballadors i en la disposició addicional primera del Reial decret 1529/2012, de 8 de novembre, pel qual es desplega el contracte per a la formació i l'aprenentatge i s'estableixen les bases de la formació professional dual, relatives al límit d'edat i de durada dels contractes que preveuen les lletres a) i b) de l'article 11.2 de l'esmentat Estatut dels Treballadors.
Igualment, la disposició addicional sisena de l'Ordre ESS/2518/2013, de 26 de desembre per la qual es regulen els aspectes formatius del contracte per a la formació i l'aprenentatge, preveu unes particularitats per aquests tipus de contractes subscrits en el marc de les accions i mesures establertes per la Llei d'ocupació, per una banda, no serà necessària la formalització de l'acord de l'activitat formativa atès que aquest s'aprova quan s'aprova el projecte i, per una altra, no serà necessària l'autorització de l'inici de l'activitat formativa perquè la resolució d'aprovació del projecte portarà implícita aquesta autorització.
Tal com es preveu en qualsevol procés d'innovació i per recomanació de les directrius europees per a la implementació de polítiques públiques innovadores, en una primera fase d'aquest programa pilot, és adequat acotar la intervenció a un nombre reduït d'entitats per tal d'avaluar-ne els resultats.
En una segona fase, caldrà reajustar la mesura i transferir-la a la resta d'entitats del territori.
Per aquest motiu al tractar-se d'una experiència pilot, el Programa APP s'ha dissenyat per a què hi participin un nombre reduït d'entitats i, un cop avaluada la seva efectivitat, ampliar-lo en posteriors convocatòries a altres entitats.
En relació a aquest aspecte, en una primera convocatòria es preveu treballar amb les entitats locals dels municipis amb més població de Catalunya (més de 100.000 habitants) i amb els municipis amb menys població (entre 20.000 i 25.000 habitants) i que tenen una capacitat tècnica i infraestructures suficients per poder executar aquest Programa, i així tenir una mostra representativa de com pot funcionar el programa en diferents realitats territorials.
Per a l'establiment de l'univers d'entitats beneficiàries s'ha tingut en compte, d'una banda, que poguessin participar entitats locals de les cinc demarcacions i, de l'altra, que el nombre d'ens locals de cada franja de població sigui el mateix.
L'univers de la mostra que es convocarà serà d'un total de 28 ens locals.
Vist el Reial decret legislatiu 3/2015, de 23 novembre, pel qual s'aprova el Text refós de la Llei d'Ocupació;
Vista la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral i el Reial decret 694/2017, de 3 de juliol, que la desenvolupa;
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la Direcció del Servei Públic d'Ocupació de Catalunya i en ús de les facultats que em són conferides d'acord amb l'article 27.e.bis) de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya i l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
Aprovar les bases reguladores per a la concessió de subvencions de l'experiència pilot del Programa Aprenentatge per a la Professionalització (APP) destinat a persones en situació de desocupació i en risc d'exclusió social i laboral.
L'objecte d'aquestes bases és regular la concessió de subvencions de l'experiència pilot del Programa d'Aprenentatge per a la Professionalització (APP) destinat a persones en situació de desocupació i en risc d'exclusió social i laboral.
Les actuacions que se subvencionaran per acomplir l'objecte del programa són:
(programa de formació en alternança amb l'ocupació)
b) Experienciació laboral mitjançant contracte de treball
c) Acompanyament en el procés d'aprenentatge
Les actuacions previstes a l'apartat anterior s'hauran de desenvolupar d'acord amb el que estableix la base 5 d'aquest annex.
3.1 Podran ser entitats beneficiàries d'aquestes subvencions:
a) Els ajuntaments o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquells, corresponents als municipis de més de 100.000 habitants i d'entre 20.000 i 25.000 habitants.
Aquestes entitats podran executar les actuacions indicades en els apartats a) i c) de la base 2.1 d'aquest annex.
La resolució de convocatòria indicarà la data de referència que s'ha tingut en compte per determinar el nombre d'habitants dels municipis i les entitats que podran ser beneficiàries.
b) Els centres i les entitats de formació acreditats per impartir la formació vinculada als certificats de professionalitat, d'acord amb la normativa reguladora del subsistema de formació professional per a l'ocupació i la dels certificats de professionalitat per a l'actuació indicada en l'apartat a) de la base 2.1 d'aquest annex.
Per aquesta actuació també podran ser entitats beneficiàries les empreses que disposin d'autorització i/o acreditació per impartir la formació vinculada als certificats de professionalitat.
Als efectes d'aquesta Ordre, qualsevol referència a entitats formatives farà remissió a les entitats beneficiàries que es preveuen a l'apartat b) de la base 3.1 d'aquest annex.
c) Les empreses, així definides en el dret mercantil, les societats civils privades i les entitats i institucions sense afany de lucre, per a la realització de l'actuació d'experienciació laboral mitjançant un contracte de treball previst a l'apartat b) de la base 2.1 d'aquest annex.
No podran ser beneficiàries de les subvencions previstes en aquesta Ordre les empreses de treball temporal, els centres especials de treball i les empreses d'inserció.
Als efectes d'aquesta Ordre, qualsevol referència a entitat contractant farà remissió a les entitats beneficiàries que es preveuen a l'apartat c) de la base 3.1 d'aquest annex.
3.2 El projecte s'executarà mitjançant una agrupació d'entitats on totes elles tindran la condició de beneficiàries i estaran subjectes als drets i deures com a tals en els termes que preveu l'article 11.3 de la Llei 38/2003, de 17 de novembre, general de subvencions.
Les entitats beneficiàries previstes a la lletra a) de la base 3.1 d'aquest annex, exerciran d'entitat promotora del projecte i presentaran la sol·licitud de subvenció.
L'entitat promotora exercirà el paper de representant de l'agrupació davant de l'Administració, serà la perceptora dels pagaments i distribuirà a la resta d'entitats beneficiàries la part corresponent, en funció de l'actuació que desenvolupin i el cost associat, alhora que coordinarà les diferents actuacions de la resta d'entitats.
Als efectes d'aquesta Ordre, qualsevol referència a entitat promotora farà remissió a les entitats beneficiàries que es preveuen a l'apartat a) de la base 3.1 d'aquest annex.
3.3 La relació entre l'entitat promotora i les diferents entitats beneficiàries es regularà mitjançant conveni on es detallaran els diferents compromisos, així com els drets i deures de les parts i, si escau, la forma i els terminis de lliurament de les quanties.
Aquests compromisos establerts al corresponent conveni no tindran caràcter contractual per la qual cosa no serà d'aplicació la Llei de contractació del sector públic, sinó que es regularà i justificarà sobre la base de l'interès social, al no afany de benefici econòmic i al valor de l'aportació al projecte per part de les entitats que l'executen.
L'agrupació no es pot dissoldre fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
c) En cas de persones físiques empresàries, estar donat d'alta en el cens de l'impost sobre activitats econòmiques en aquells supòsits en què sigui obligatori i d'alta en el règim especial de treballadors autònoms (RETA).
e) Complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
f) Complir amb l'obligació d'indicar, d'acord amb els agents socials, els mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb l'article 29 de la Llei 5/2008, de 24 d'abril, del dret de les dones a eradicar la violència masclista, per aquelles entitats beneficiàries que siguin empreses amb 25 o més persones treballadores, i també d'acord amb el que indica l'article 48 de la Llei orgànica 3/2007, de 22 de març, per la igualtat efectiva de dones i homes, referit a les mesures específiques per a la prevenció de l'assetjament sexual i per raó de sexe en el treball.
h) En cas d'associacions i fundacions ja constituïdes subjectes a les disposicions del Codi civil de Catalunya, disposar dels estatus adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del 24 d'abril, del llibre tercer del Codi civil de Catalunya, relatiu a les persones jurídiques, modificada per la Llei 5/2011, de 19 de juliol i haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil.
i) En cas de fundacions, a més del punt anterior, han de complir el deure de presentar els comptes anuals davant del protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
j) No haver estat sancionades amb la sanció accessòria de pèrdua o exclusió a l'accés d'ajudes, bonificacions i beneficis derivats de l'aplicació dels programes d'ocupació o formació professional per a l'ocupació prevista en l'article 46 i 46 bis del Reial decret legislatiu 5/2000, de 4 d'agost pel qual s'aprova el Text refós de la Llei sobre infraccions i sancions de l'ordre social sempre que la sanció sigui ferma i vigent.
k) Disposar de l'acord del Ple, o certificació de l'acord de l'òrgan que resulti competent per l'aprovació del projecte i de la sol·licitud de subvenció.
l) Disposar del certificat del/de la secretari/ària i/o interventor/a de l'administració local on es fa constar la disposició pressupostària per al finançament de la part de l'acció finançada directament pel sol·licitant, amb indicació de les partides pressupostàries corresponents.
m) Disposar de l'acord o acords municipals pels quals es decideix la creació de l'entitat i els estatuts i/o altres documents fundacionals, i les seves modificacions.
En cas que l'entitat beneficiària integri diverses entitats membres per a les quals sol·licita la subvenció, ha de declarar que les entitats membres integrades en l'entitat que representen que rebin una part de la subvenció estan al corrent del pagament de les seves obligacions per al reintegrament de subvencions.
o) Complir amb l'obligació establerta en l'article 11 de la Llei 17/2015, del 21 de juliol, d'igualtat efectiva de dones i homes de no haver estat sancionades amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre i quan la sanció sigui vigent.
p) Disposar de la capacitat tècnica i econòmica per executar les actuacions subvencionables, i específicament, per a l'actuació de formació, disposar dels mitjans tècnics, humans i materials necessaris per realitzar funcions de programació, impartició, coordinació i control intern de l'acció formativa.
q) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i el Reial decret 39/1997, de 17 de gener, pel qual s'aprova el Reglament dels serveis de prevenció.
r) Complir amb l'obligació de respectar la igualtat de tracte i d'oportunitats en l'àmbit laboral i, amb aquesta finalitat adoptar mesures destinades a evitar qualsevol tipus de discriminació laboral entre dones i homes.
En el cas dels ens locals, tal com estableix l'article 15 de la Llei 17/2015, del 21 de juliol, d'igualtat efectiva de dones i homes, els que tenen òrgans específics de representació del personal a llur servei han d'aprovar un pla d'igualtat d'homes i dones, modificat pel Reial decret-llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en el treball i l'ocupació.
s) Respectar el dret d'accessibilitat per a les persones amb discapacitat d'acord amb la Llei 13/2014, de 30 d'octubre, d'accessibilitat.
t) Respectar la normativa vigent en matèria de desenvolupament sostenible.
u) Disposar de l'acreditació mitjançant certificació negativa del Registre central de delinqüents sexuals, que les persones que treballen per l'entitat beneficiària i que en l'exercici de les seves funcions tenen contacte habitual amb menors, no han estat condemnats en sentència ferma per algun delicte contra la llibertat i indemnitat sexual, tal com estableix l'article 13.5 de la Llei orgànica 1/1996, de 15 de gener, de protecció jurídica del menor.
v) Les entitats contractants beneficiàries hauran de complir a més els requisits següents:
- Que l'entitat contractant ha d'estar ubicada, preferentment, en l'àmbit territorial d'actuació on es desenvoluparà el projecte.
En el cas que la seu social de l'entitat contractant estigui ubicada fora de Catalunya, el centre de treball on desenvolupi la seva activitat la persona contractada ha d'estar ubicat a Catalunya.
- No han d'haver acomiadat a una persona treballadora del mateix perfil o categoria professional de la qual contractaran, el qual hagi estat qualificat d'improcedent o nul per l'òrgan judicial, ni haver realitzat un acomiadament col·lectiu de persones treballadores, en els 3 mesos anteriors a la subscripció del contracte laboral amb les persones participants.
w) Les entitats sol·licitants de les subvencions s'han d'adherir al codi ètic que figura com a annex 2 d'aquesta Ordre.
x) Complir amb les obligacions que es determinen en la base 23 d'aquest annex.
L'actuació de formació té per objectiu millorar la qualificació i l'ocupabilitat de les persones participants del programa.
Aquesta actuació contempla dos tipus d'accions:
- Formació professionalitzadora vinculada a Certificat de Professionalitat que pretén l'assoliment de les competències tècnico-professionals per desenvolupar de forma adequada les tasques corresponents al lloc de treball objecte de la contractació laboral.
- Formació complementària destinada a què la persona participant adquireixi les competències bàsiques necessàries per interactuar amb l'entorn sociolaboral i/o aquells coneixements específics, que no quedin recollits en el contingut del Certificat de Professionalitat i que són necessaris per desenvolupar el lloc de treball.
El projecte presentat per l'entitat promotora haurà de recollir el pla formatiu on es detallaran les especialitats de formació professionalitzadora i la formació complementària a desenvolupar d'acord amb el sector productiu i col·lectiu objectes d'intervenció.
En funció de la pluralitat de sectors, llocs de treball, i/o col·lectiu/s que abordi el projecte presentat, es podran definir diferents plans formatius.
La formació haurà d'impartir-se mitjançant la modalitat presencial i haurà de realitzar-se de forma simultània al període de durada de la contractació, que serà a temps complet.
El temps dedicat a l'activitat formativa tindrà consideració de jornada laboral.
Per calcular el temps dedicat a l'activitat formativa es prendrà com a referència la jornada màxima anual que consti al conveni col·lectiu d'aplicació i haurà de ser el 25% d'aquesta jornada.
En el cas que el conveni col·lectiu d'aplicació no prevegi el nombre d'hores anuals de treball efectiu i als efectes de càlcul del temps dedicat a l'activitat formativa es prendrà com a referència la jornada màxima anual, legalment establerta.
Excepcionalment, la formació prevista al pla formatiu corresponent podrà ser superior al 25% de la jornada només quan aquest excés d'hores es correspongui a la formació vinculada a un certificat de professionalitat i tingui, com a finalitat, l'acreditació d'un mòdul formatiu sencer.
No seran subvencionables les hores de formació que excedeixin d'aquest percentatge ni computaran com hores de formació per al contracte de treball.
Sempre que el conveni col·lectiu sectorial o d'empresa així ho prevegi, o quan ho acordin expressament l'entitat contractant i la persona treballadora, amb el coneixement i vistiplau de l'entitat promotora, la formació inherent al contracte per a la formació podrà ser impartida en la modalitat d'acumulació o concentració d'hores en un dia o més de la setmana o en un període de temps concret durant la vigència del contracte.
En aquest cas, el pla formatiu i el contracte de treball hauran de recollir la distribució del temps de l'activitat formativa i l'horari de la formació.
La formació que s'impartirà s'haurà d'haver definit prèviament en el projecte presentat i haurà d'estar acordada entre l'entitat promotora i les entitats contractants definides a l'apartat 3 de la base 3 d'aquest annex, en funció dels llocs de treball a cobrir i de les necessitats específiques del col·lectiu o col·lectius a qui vagi dirigit el projecte.
El projecte presentat haurà de definir la metodologia prevista en l'actuació de formació d'acord amb les característiques i necessitats del col·lectiu objecte d'intervenció.
La impartició de la formació prevista en el programa en cap cas podrà ser superior a 8 hores diàries.
En el supòsit que la formació es realitzi simultàniament amb el temps de treball efectiu, el còmput total d'hores entre ambdues tampoc podrà excedir de les 8 hores diàries.
La formació la podrà realitzar qualsevol de les entitats previstes a les lletres a) i b) de la base 3.1 d'aquest annex, sempre que estiguin inscrites en el Registre de Centres i Entitats de Formació del Servei Públic d'Ocupació de Catalunya i acreditades en l'especialitat corresponent.
A aquest Programa no serà d'aplicació el finançament i les bonificacions que podrien aplicar-se les empreses dels costos de la formació associats al contracte per a la formació i aprenentatge previstos als articles 8, 9 i 10 de l'Ordre ESS/2518/2013, de 26 de desembre, per la qual es regulen els aspectes formatius del contracte per a la formació i l'aprenentatge atès que aquest és un programa que s'emmarca en els programes de formació en alternança amb l'ocupació i dins d'aquests en la modalitat de programes mixtos de formació i ocupació i el Servei Públic d'Ocupació de Catalunya subvencionarà la formació prevista en cadascun dels projectes, amb independència de l'entitat beneficiària que l'acabi executant.
Podran realitzar les accions de formació les entitats beneficiàries inscrites en el Registre de centres i entitats de formació del Servei Públic d'Ocupació de Catalunya.
L'aplicació GIA (Gestió Integral d'Accions) constitueix l'eina informàtica d'ús obligatori per a tota la gestió de les accions de formació.
Les persones que representin legalment les entitats de formació, així com els altres usuaris autoritzats per a l'ús d'aquesta aplicació, són responsables de la veracitat i l'exactitud de les dades que hi introdueixen.
Aquesta aplicació, disponible al web del Servei Públic d'Ocupació de Catalunya, inclou tant la gestió relacionada amb el Registre d'entitats de formació, com també la de les accions formatives.
Les dades informades al Registre d'entitats de formació són les que el Servei Públic d'Ocupació de Catalunya utilitza per a la identificació de l'entitat i dels seus centres de formació, tant per a la sol·licitud de participació en les convocatòries com per a la gestió de les accions atorgades.
Les entitats han d'introduir en GIA les accions formatives que han estat atorgades, indicant-ne les adreces formatives, espais, especialitats, alumnes i la resta de dades necessàries.
Un cop atorgada la subvenció, l'entitat beneficiària que executi la formació haurà d'informar el personal formador i responsable, la planificació i calendari de la formació, les dades de l'alumnat, les assistències, les avaluacions, i la resta d'informació que demani l'aplicació, d'acord amb les instruccions de la Guia de prescripcions.
Mitjançant aquests sistemes informàtics, el Servei Públic d'Ocupació de Catalunya ha de disposar de tota la informació necessària per realitzar el seguiment i la verificació, la justificació i per a poder certificar les accions formatives.
Aquestes aplicacions generen documentació obligatòria per a la verificació i seguiment del desenvolupament de les accions formatives.
a) Formació professionalitzadora vinculada a un Certificat de Professionalitat
D'acord amb la modalitat del contracte per a la formació i l'aprenentatge definida en la base 5.2 d'aquest annex, la formació impartida s'haurà de correspondre a un certificat de professionalitat, complet o parcial acumulable, programada d'acord amb els reials decrets que regulen cada certificat de professionalitat.
Aquesta formació que té un caràcter obligatori, s'haurà de correspondre a certificats de nivell 1 o 2 i en funció dels llocs de treball.
En cas de certificat de nivell 2, caldrà que la persona participant reuneixi els requisits d'accés a aquesta formació establerts en la normativa reguladora corresponent.
Atès que es tracta d'un programa mixt de formació i ocupació, no serà necessària l'autorització de l'inici de l'activitat formativa, ja que la corresponent resolució d'atorgament del projecte porta implícita aquesta autorització, tal com es regula a l'apartat b) de la disposició addicional sisena de l'Ordre ESS/2518/2013, de 26 de desembre per la qual es regulen els aspectes formatius del contracte per a la formació i l'aprenentatge.
En el marc d'aquest programa és d'aplicació l'apartat b) del punt 1 de l'article 3 del Reial decret 1529/2012, de 8 de novembre, pel qual es desplega el contracte per a la formació i l'aprenentatge, en el qual es regula que l'empresa podrà participar en una part d'aquesta formació facilitant als centres de formació els espais, les instal·lacions o els experts per impartir totalment o parcialment determinats mòduls formatius.
Aquests casos hauran de quedar recollits en el corresponent pla formatiu definit en el projecte presentat conjuntament amb la sol·licitud de subvenció i s'hauran de regular mitjançant la subscripció d'un conveni entre l'entitat promotora, el centre formatiu i l'empresa on es detallaran els diferents compromisos, així com els drets i deures de les parts.
El Servei Públic d'Ocupació de Catalunya haurà de valorar i autoritzar o denegar aquesta cessió d'espais, instal·lacions o experts per a l'activitat formativa mitjançant la corresponent resolució d'atorgament.
Totes les persones participants rebran un diploma que certifica unitats formatives o els mòduls formatius o especialitats si han assistit com a mínim al 75% i obtenen l'avaluació d'apte.
La persona participant tindrà accés a una acreditació total o parcial acumulable de la qualificació professional, en els termes que disposa el Reial decret 34/2008, de 18 de gener, pel qual es regulen els certificats de professionalitat, sempre que compleixi amb tots els requisits establerts pel Reial decret que el regula i l'entitat que l'hagi impartida estigui inscrita i acreditada en l'especialitat, segons disposa la normativa estatal.
En aquest sentit, un cop finalitzada l'acció formativa amb avaluació positiva, la persona participant podrà sol·licitar al Servei Públic d'Ocupació de Catalunya l'emissió del corresponent certificat de professionalitat complet o de les acreditacions parcials acumulables, en els termes que disposa el Reial decret 34/2008, de 18 de gener, pel qual es regulen els certificats de professionalitat.
En el marc d'aquest programa de formació en alternança amb l'ocupació, el mòdul de pràctiques associat al certificat de professionalitat es podrà convalidar amb el contracte laboral previst en l'actuació d'experienciació laboral.
No obstant això, per fer efectiva aquesta exempció, la persona participant ho haurà de sol·licitar al Servei Públic d'Ocupació de Catalunya d'acord amb el procediment previst en l'enllaç
En el supòsit que la persona participant no assoleixi la durada dels 6 o 9 mesos de contracte previstos, per poder sol·licitar l'exempció del mòdul de pràctiques caldrà que almenys acrediti tres mesos d'experiència en les competències associades al certificat de professionalitat corresponent o pràctiques no laborals de la mateixa àrea professional sempre que s'acrediti una durada igual o superior al mòdul de pràctiques.
Es considerarà que una persona participant ha finalitzat la formació, quan hagi assistit almenys al 75% del total de l'acció formativa i en aquest cas se subvencionarà la totalitat de l'acció formativa finalitzada per aquesta.
Quan els percentatges d'assistència a l'acció formativa siguin inferiors al 75%, es farà el còmput d'assistència per a cadascun dels mòduls formatius que integren l'acció, no obstant això, se subvencionaran les hores que la persona participant hagi realitzat del mòdul formatiu.
Només es podran acreditar aquells mòduls en què la persona participant hagi assistit almenys el 75%.
L'activitat formativa de certificat de professionalitat especificada en l'apartat anterior, es podrà complementar amb una formació associada a les necessitats específiques de l'empresa i/o la persona participant, en els termes que estableix l'article 4.2 de l'Ordre ESS/2518/2013, de 26 de desembre, per la qual es regulen els aspectes formatius del contracte per a la formació i l'aprenentatge.
Aquesta formació complementària, que té un caràcter optatiu, podrà tenir una durada màxima de 80 hores, haurà de quedar recollida en el projecte presentat i caldrà justificar-se d'acord amb les necessitats manifestades pel lloc de treball i/o les necessitats del col·lectiu destinatari.
En cas de formació adaptada a les necessitats del col·lectiu aquesta haurà d'anar encaminada a què les persones participants adquireixin les capacitats, habilitats i actituds per poder interactuar en l'entorn sociolaboral mitjançant l'adquisició de competències bàsiques i tindrà una durada màxima de 60 hores.
El seu contingut podrà tenir una estructura modular amb una combinació de diferents temàtiques per tal de ser més adaptada a les necessitats detectades.
El contingut d'aquesta formació, haurà de correspondre a una o vàries de les especialitats formatives incloses en el Catàleg d'Especialitats Formatives del Servicio Público de Empleo Estatal, d'acord amb l'article 20.3 de la Llei 30/2015, de 9 de setembre.
En cas que el projecte prevegi la realització d'accions formatives específiques pels llocs de treball o necessitats formatives a cobrir de les persones participants que no estiguin d'alta al Catàleg d'Especialitats Formatives del Servicio Público de Empleo Estatal, les entitats podran proposar un programa formatiu propi, i sol·licitar al Servei Públic d'Ocupació de Catalunya l'alta, com a nova especialitat del Catàleg.
El Servei Públic d'Ocupació de Catalunya comprovarà si els continguts proposats ja consten en alguna especialitat d'alta al Catàleg i, si hi consten, demanarà a l'entitat sol·licitant que ho esmeni.
Si es comprova que els continguts formatius no consten en cap especialitat del Catàleg d'especialitats formatives i la programació és correcta, el Servei Públic d'Ocupació de Catalunya tramitarà la petició d'acord amb el procediment establert a l'Ordre TMS/283/2019 de 12 de març, que regula el Catàleg d'Especialitats Formatives en el marc del sistema de formació professional per a l'ocupació en l'àmbit laboral, i aquest l'autoritzarà, si s'escau, mitjançant la corresponent resolució d'atorgament.
Amb l'autorització, es determinarà el programa, els requisits i el mòdul econòmic de formació de la nova especialitat, que ja estarà d'alta al Catàleg per a aquesta entitat.
Els centres que imparteixin la formació complementària hauran d'estar inscrits en el Registre de Centres i Entitats de Formació del Servei Públic d'Ocupació de Catalunya.
Es considerarà que una persona participant ha finalitzat la formació quan hagi assistit almenys al 75% de l'acció formativa, en aquest cas, se subvencionarà la totalitat de l'acció formativa finalitzada per la persona participant.
Quan els percentatges d'assistència a l'acció formativa siguin inferiors al 75%, se subvencionaran les hores que la persona participant hagi realitzat.
5.2 Actuació d'experienciació laboral mitjançant contracte de treball.
L'objectiu d'aquesta actuació és l'adquisició dels coneixements pràctics necessaris per al desenvolupament adequat d'una ocupació.
Aquesta experienciació es farà en un entorn de treball real, mitjançant un contracte laboral en el mercat ordinari, que facilitarà l'aprenentatge i l'adquisició de competències professionals.
La modalitat contractual utilitzada serà el contracte per a la formació i l'aprenentatge d'acord amb la normativa vigent.
D'acord amb l'excepcionalitat que preveu la disposició addicional primera del Reial decret 1529/2012, de 8 de novembre, que regula el contracte per a la formació i l'aprenentatge subscrit en el marc d'accions i mesures d'ocupació, la durada de la contractació serà de 6 o 9 mesos i no podrà superar la data de finalització prevista del programa.
Aquest contracte de treball se subscriu en el marc d'un projecte de formació i ocupació a l'empara del que preveu l'article 10.4 b) del Text refós de la Llei d'ocupació aprovat pel Reial decret legislatiu 3/2015, de 23 novembre i, per tant, són d'aplicació les particularitats previstes per aquests programes en la disposició addicional primera del Reial decret 1529/2012, de 8 de novembre i la disposició addicional sexta de l'Ordre ESS/2518/2013, de 26 de desembre.
La jornada laboral serà a temps complet i es destinarà una part al desenvolupament d'una activitat laboral retribuïda i una altra part al desenvolupament de l'activitat formativa.
El temps dedicat al treball efectiu haurà de ser del 75% de la jornada màxima prevista en el conveni col·lectiu o, si no pot ser, de la jornada màxima legal.
El contracte de treball haurà de recollir el temps dedicat a la formació i el temps de treball efectiu.
La jornada ordinària de treball no podrà ser superior a les 40 hores setmanals ni superior a les 8 hores diàries, llevat que el conveni d'aplicació o l'acord entre l'empresa i els representants dels treballadors estableixin una distribució irregular d'aquesta jornada setmanal.
En qualsevol cas, s'hauran de respectar els descansos diaris i setmanals previstos a la normativa laboral vigent.
En cas que la formació inherent al contracte per a la formació i l'aprenentatge finalitzi abans dels 6 o 9 mesos previstos, el temps de treball efectiu haurà de ser a jornada completa.
D'acord amb la normativa reguladora del contracte per a la formació i l'aprenentatge, l'entitat contractant haurà de designar una persona entre la seva plantilla que exerceixi la tutoria de l'activitat laboral.
Aquesta persona ha de tenir la qualificació o experiència adequada i s'haurà de coordinar amb el personal tècnic d'acompanyament de l'entitat promotora.
Les dades de la persona tutora de l'empresa s'hauran d'informar el Servei Públic d'Ocupació de Catalunya mitjançant l'eina informàtica que es determini a la Resolució de convocatòria corresponent.
Les persones contractades seran retribuïdes, com a mínim, amb el salari mínim interprofessional amb el prorrateig de les pagues extraordinàries.
Finalitzat el període de contractació, l'entitat contractant haurà d'emetre un informe on es faci constar el nivell de formació pràctica adquirida.
Aquest document s'haurà de lliurar a la persona que ha estat contractada i a l'entitat promotora que la tutela.
D'acord amb el que preveu l'article 3 de la Llei 3/2012 de 6 de juliol, de mesures urgents per a la reforma del mercat laboral, als contractes per a la formació i l'aprenentatge que es subscriguin en el marc del programa APP no els serà d'aplicació les reduccions de les quotes empresarials a la Seguridad Social atès que aquest programa s'emmarca en les accions i mesures que estableix la lletra d) de l'article 25.1 de la Llei 56/2003, de 16 de desembre, d'Ocupació.
Les referències que en la legislació vigent s'efectuïn a les accions i mesures establertes a l'article 25.1.d) d'aquesta Llei, suprimit pel Reial decret llei 8/2014, s'han d'entendre realitzades als programes públics d'ocupació i formació contemplats en la lletra b) de l'article 4 bis.4 de la Llei 56/2003, segons estableix l'article 115 del Reial decret llei 8/2014, de 4 de juliol.
Aquesta actuació s'haurà de gestionar mitjançant l'eina informàtica del Servei Públic d'Ocupació de Catalunya que es determini a la Resolució de convocatòria corresponent.
5.3 Actuació d'acompanyament en el procés d'aprenentatge i experienciació laboral
Aquesta actuació té com a objectius proporcionar a les persones participants els recursos i competències necessàries per consolidar el seu objectiu professional i dotar de coherència i integralitat les diferents actuacions en l'execució del programa.
Aquests objectius es concreten en:
- Realitzar una acurada selecció de les persones participants d'acord amb l'objectiu del programa i els llocs de treball disponibles.
- Fer l'acompanyament en el procés d'aprenentatge tant en la formació com en l'experienciació laboral de la persona participant d'acord amb un pla individualitzat al llarg de tot el programa.
- Responsabilitzar-se del seguiment de l'acord del pla formatiu inherent al contracte i de la coordinació de l'activitat laboral amb l'activitat formativa.
- Mitjançant la tutoria dotar a la persona participant de les competències transversals, per tal de garantir la inclusió social.
- Donar resposta a les necessitats psicosocials de les persones participants.
- Col·laborar en el procés formatiu de la persona participant mitjançant: la realització d'adaptacions didàctiques en els continguts a impartir i, quan sigui necessari, un suport presencial a l'aula i, si escau, participar en l'avaluació de la formació.
- Establir els mecanismes de coordinació que permetin treballar la continuïtat de la tutoria en l'empresa i el procés formatiu.
Això implica disposar d'un espai de treball que permeti la comunicació amb la persona tutora de l'entitat contractant per realitzar un seguiment conjunt de la persona participant.
- Donar assistència tècnica a l'empresa per tal que aquesta pugui implementar de forma correcta el projecte, en l'adaptació del lloc de treball, la formació del tutor d'empresa i en els tràmits de gestió vinculats a la participació en el programa, entre d'altres.
L'actuació d'acompanyament en el procés d'aprenentatge i experienciació laboral de les persones participants s'haurà de gestionar mitjançant l'eina informàtica del Servei Públic d'Ocupació de Catalunya que es determini a la Resolució de convocatòria corresponent.
6.1 Podran ser destinatàries d'aquest programa les persones en situació de desocupació, amb manca de qualificació professional i en risc d'exclusió social i laboral.
En la corresponent resolució de convocatòria es podran prioritzar aquells col·lectius de persones, que d'acord amb les dades del mercat de treball, es constati que tenen més dificultats d'inserció.
6.2 Aquestes persones destinatàries hauran d'estar inscrites a l'oficina de Treball corresponent del Servei Públic d'Ocupació de Catalunya com a persones demandants d'ocupació no ocupades i hauran de complir tots els requisits legals per poder formalitzar un contracte de treball en el moment de la seva signatura.
6.3 Les entitats promotores atendran les persones demandants d'ocupació de l'àmbit territorial que hagin definit a la sol·licitud.
Selecció de les persones destinatàries.
7.1 La detecció i la derivació de les persones destinatàries s'haurà de realitzar, de manera coordinada, entre l'entitat promotora, el Servei Públic d'Ocupació de Catalunya i els agents del territori que treballen amb aquest col·lectiu.
A aquest efecte, les entitats promotores podran establir acords o convenis amb altres entitats locals i amb entitats públiques i privades que treballin amb els col·lectius objecte del programa.
Les oficines de Treball del Servei Públic d'Ocupació de Catalunya podran derivar a l'entitat promotora persones candidates al programa com a resultat de l'itinerari professional acordat entre aquestes i el personal orientador i tècnic del Servei Públic d'Ocupació de Catalunya.
7.2 L'entitat promotora comunicarà, en qualsevol cas, a l'oficina de Treball corresponent, les persones preseleccionades procedents de borses pròpies o d'altres entitats del territori.
L'oficina de Treball comprovarà si estan inscrites com a persones demandants d'ocupació no ocupades.
7.3 L'entitat promotora serà la responsable de seleccionar les persones participants del programa.
En aquest procés s'haurà de garantir la igualtat d'oportunitats i la no discriminació en l'accés de les persones participants en aquest programa.
Una vegada realitzada la selecció de les persones participants, l'entitat promotora ho haurà de comunicar a l'oficina de Treball corresponent.
L'entitat promotora ha de deixar constància per escrit de l'aplicació del sistema de selecció emprat i de la documentació utilitzada, amb indicació de les persones seleccionades, no seleccionades i, si escau, les persones suplents.
S'estableixen les quanties per actuació següents:
a) La quantia de la subvenció a atorgar per a l'actuació de formació és un mòdul econòmic per hora i alumne, en funció de la família professional, d'acord amb la corresponent Resolució que determina els mòduls econòmics aplicables a les accions de formació professional per a l'ocupació que promou el Servei Públic d'Ocupació de Catalunya, adreçades prioritàriament a persones treballadores desocupades i que la resolució de convocatòria determinarà.
b) La quantia de la subvenció a atorgar per a l'actuació d'experienciació laboral mitjançant el contracte per a la formació i l'aprenentatge serà d'un mòdul mensual a aplicar pels 6 o 9 mesos de durada del contracte de treball.
La referència per determinar el mòdul mensual serà el salari mínim interprofessional incloses pagues extraordinàries i les quotes a la Seguretat Social a càrrec de l'empresari.
Un cop executada l'actuació subvencionable, en cas que la contractació no s'hagi executat en la totalitat dels mesos subvencionats, l'import de la subvenció es determinarà aplicant el mòdul econòmic mensual als mesos sencers efectivament executats i, en el cas que no sigui un mes sencer, l'import corresponent a aplicar un mòdul econòmic diari als dies executats.
L'import dels mòduls previstos en les lletres a) i b) d'aquesta base, un cop aplicada l'actualització que correspongui, es publicarà amb la convocatòria corresponent, basant-se en un informe tècnic motivat, en el qual s'han de preveure les variables tècniques, econòmiques i financeres que s'han tingut en compte per a la determinació del mòdul.
c) Per a l'actuació d'acompanyament en el procés d'aprenentatge s'estableix un import màxim calculat sobre la base de la quantia equivalent al cost d'una persona tècnica ajustat al període d'execució del programa, incrementat en un 10% en concepte d'altres despeses directes i en un 15% en concepte de despeses indirectes.
Aquest import màxim i la ràtio corresponent de participants es publicaran en la resolució de convocatòria.
8.2 En cas que el cost final efectiu de l'activitat subvencionada sigui inferior al cost inicialment pressupostat, la despesa mínima, realitzada i justificada, de l'activitat subvencionada exigible per poder considerar acomplert l'objecte i la finalitat de la subvenció serà del 35% de l'import total atorgat.
8.3 Els criteris que es tindran en compte per determinar la quantia de les subvencions a atorgar són el cost del projecte, els altres ajuts rebuts, la puntuació obtinguda pels criteris de valoració i les disponibilitats pressupostàries.
En cap cas, l'import de les subvencions concedides pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar per l'entitat beneficiària.
9.1 Es considera despesa subvencionable la que de manera inequívoca respongui a la naturalesa de l'activitat subvencionada, resulti estrictament necessària i es realitzi en el termini d'execució i les condicions que determinin aquestes bases, així com les que puguin preveure les corresponents convocatòries.
En cap cas, el cost dels béns o serveis subvencionats pot superar el seu valor de mercat.
Per a les actuacions de formació i d'experienciació professional, es considerarà despesa realitzada quan s'hagi acreditat l'execució del mòdul definit a la base 8.1 a) i b) respectivament d'aquest annex.
Per a l'actuació d'acompanyament en el procés d'aprenentatge, acreditada mitjançant compte justificatiu amb informe d'auditor/a o interventor/a o secretari/a interventor/a en el cas d'entitats locals, es considera despesa realitzada la que hagi estat efectivament pagada amb anterioritat a la finalització del període de justificació previst a la convocatòria corresponent.
9.2 Als efectes d'aquesta Ordre, es consideren despeses subvencionables per a l'actuació d'acompanyament en el procés d'aprenentatge les següents:
Són subvencionables en concepte de costos de personal els següents:
Les percepcions extrasalarials pactades amb l'empresa o establertes en el conveni col·lectiu pels conceptes de plus de distància i transport, pagades per l'empresa a les persones treballadores als efectes de minorar o cobrir el seu desplaçament fins al centre de treball habitual.
La indemnització per finalització del servei prestat regulat a l'article 49.1.c) del Text refós de la Llei de l'Estatut dels Treballadors, aprovat pel Real decret legislatiu 2/2015, de 23 d'octubre, sempre que el servei estigui vinculat a l'operació.
Les cotitzacions socials i impostos a càrrec de la persona treballadora i la Seguretat Social a càrrec de l'empresa.
- Desplaçaments per al seguiment i supervisió de l'actuació d'experiència professional.
- Despeses de coordinació del projecte.
- Despeses per la subscripció de la pòlissa d'assegurança d'accidents, d'acord amb la base 23 d) d'aquest annex.
En qualsevol cas el total de les altres despeses directes no podrà superar el 10 % calculat sobre les despeses directes de personal correctament verificades.
El total de despeses indirectes subvencionables no podrà superar el 15% de les despeses directes correctament verificades.
d) Si escau, despesa derivada de la realització de l'informe de revisió del compte justificatiu realitzat per un/a auditor/a de comptes, d'acord amb la base 21 d'aquest annex.
Aquesta despesa tindrà com a límit l'import més baix entre el cost d'un mínim de 15 hores de feina de l'auditor/a i l'1% de la quantia de la subvenció correctament justificada.
9.3 Són despeses no subvencionables les següents:
- Les factures o altres documents justificatius amb una data d'emissió fora del període d'execució del programa, llevat d'aquelles que s'emetin amb data posterior però facin referència a despeses executades en el període subvencionable i la factura de la persona auditora, si escau.
En aquests darrers casos, la factura haurà de ser emesa dins del termini previst per la justificació econòmica del projecte.
Totes les despeses s'hauran d'haver pagat dins del termini establert per a la presentació de la justificació econòmica i, en qualsevol cas, abans del lliurament d'aquesta documentació al Servei Públic d'Ocupació de Catalunya.
Les prestacions en espècies, les dietes per viatges, allotjament i manutenció, així com la resta de percepcions extrasalarials diferents de les establertes com a subvencionables.
Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements de quantitat i qualitat) no seran subvencionables, excepte que es trobin fixats en el conveni col·lectiu o en el contracte de la persona treballadora.
S'accepta la imputació de pagaments en efectiu per un import inferior a 2.500,00 euros (IVA inclòs) respecte del total de subvenció correctament justificat.
Les entitats beneficiàries hauran de declarar la situació en què es troben respecte a aquest impost.
En relació a les despeses de personal diferent al de l'entitat beneficiaria de les actuacions d'experiència laboral (docent, orientadors, directiu, administratiu i de suport), quan aquest estigui suportat per personal propi, l'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
9.5 El període d'elegibilitat de les despeses correspondrà amb el període d'execució del programa, que s'establirà en la corresponent Resolució de convocatòria.
10.1 Les sol·licituds i altres tràmits associats al procediment de concessió de les subvencions i la seva justificació, s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit "Programa Aprenentatge Per a la Professionalització (APP)" en el cercador de Tràmits gencat.
La corresponent resolució de convocatòria detallarà els terminis de presentació de les sol·licituds i de la resta de tràmits.
10.3 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics, a través del sistema de signatura electrònica que determini la mateixa Seu electrònica.
10.5 La sol·licitud inclourà les declaracions responsables relatives al compliment dels requisits i obligacions recollits en les bases 4 i 23 d'aquest annex, així com aquelles derivades de la mateixa presentació.
En aquest sentit, cal tenir en compte l'article 28.7 de la Llei 39/2015, d'1 d'octubre, que estableix que les persones interessades es responsabilitzen de la veracitat dels documents que presentin.
En el supòsit que l'import total de la subvenció adjudicada superi un total de 60.000,00 euros, es requerirà un nivell alt de seguretat en la identificació i la signatura electrònica, per al tràmit d'acceptació de la subvenció o bé en el tràmit de justificació.
a) Memòria tècnica del Projecte que ha d'incloure:
Experiència en l'àmbit de formació i qualificació professional, la prospecció i l'acompanyament a la inserció.
Justificació de la necessitat del projecte d'acord amb l'àmbit territorial d'actuació:
Justificació de l'àmbit territorial i dels sectors productius seleccionats.
Descripció de les accions de prospecció prèvia.
Relació d'empreses que participaran en el projecte.
- Persones destinatàries del projecte.
Identificació i justificació del col·lectiu/s.
Característiques i necessitats.
Descripció del projecte general: objectius.
Mecanismes de seguiment i avaluació:
Definició del/s Pla/ns formatiu/s: Formació professionalitzadora vinculada a Certificat de Professionalitat i Formació complementària.
Identificació de les entitats que l'impartiran.
- Actuació d'experienciació laboral mitjançant contracte de treball.
Identificació dels llocs de treball.
Identificació de les empreses contractants.
Definició de les accions de tutorització d'empresa i adaptació del lloc de treball d'acord amb el projecte.
- Actuació d'acompanyament en el procés d'aprenentatge.
Mecanismes i criteris de selecció de les persones participants.
- Mecanismes de seguiment i avaluació del projecte.
b) Memòria econòmica amb el Pressupost complet i detallat del projecte, segons model normalitzat, en el qual hi figurin per a cadascuna de les actuacions el detall del càlcul de la quantia sol·licitada per a cada entitat beneficiària, d'acord amb les quanties previstes a la base 8.1 d'aquest annex i les altres fonts de finançament, si escau.
c) Annex per les entitats beneficiàries (no promotores).
No obstant això, quan no es doni cap dels casos anteriors, cal aportar la documentació acreditativa de la representació amb què s'actua.
e) Conveni de col·laboració entre l'entitat promotora i les altres entitats beneficiàries.
f) Si escau, conveni de col·laboració entre centre formatiu acreditat i empresa.
g) Full de domiciliació bancària degudament omplert, si no s'ha presentat anteriorment, o han transcorregut més de cinc anys, o s'ha modificat el seu contingut, d'acord amb el model del Departament de la Vicepresidència i d'Economia i Hisenda de la Generalitat de Catalunya, disponible a l'adreça d'Internet
11.2 La documentació presentada juntament amb la sol·licitud o amb els altres tràmits associats al procediment de concessió pot ser una còpia autèntica, o bé una còpia simple, sempre que, en aquest darrer cas, es manifesti a través d'una declaració que els documents adjuntats són còpies idèntiques dels documents originals.
11.3 En cas que els documents ja es trobin en poder de qualsevol dels Departaments de la Generalitat de Catalunya, aquests no es requeriran en aplicació del que preveu l'article 28.3 de la Llei 39/2015, d'1 d'octubre del procediment administratiu comú de les administracions públiques, modificat per la Llei orgànica 3/2018, de 5 de desembre, de protecció de dades personals i garantia dels drets digitals.
A aquests efectes, l'entitat interessada haurà de declarar en la sol·licitud de subvenció el lloc, la data, i l'òrgan davant del qual es va presentar la documentació, i l'Administració els recavarà electrònicament, sempre que l'entitat interessada no s'hi oposi expressament, fet que faria necessària l'aportació de la documentació.
Excepcionalment, si l'Administració no pogués recavar aquests documents, podrà sol·licitar-los novament a l'entitat interessada.
11.4 Les entitats sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial, juntament amb la sol·licitud.
12.1 L'incompliment dels requisits no esmenables o del termini de presentació de sol·licituds que estableix aquesta Ordre comporta la inadmissió de la sol·licitud.
12.2 La manca de presentació de qualsevol dels documents que preveu la base 11 d'aquest annex o la manca d'esmena dels requisits esmenables en el termini de 10 dies hàbils i amb el requeriment previ comporta el desistiment de la sol·licitud.
12.3 Qualsevol persona sol·licitant pot desistir expressament de la seva sol·licitud de subvenció abans de rebre la resolució d'atorgament, presentant un escrit de desistiment i la Sub-direcció de Polítiques Actives d'Ocupació ha d'acceptar el desistiment amb la resolució corresponent.
12.4 Prèviament a la concessió de les subvencions, la Sub-direcció de Polítiques Actives d'Ocupació ha de resoldre sobre la inadmissió o el desistiment de les sol·licituds.
Aquesta resolució es notificarà a l'entitat interessada mitjançant la seva publicació al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ), sens perjudici que es pugui utilitzar addicionalment altres mitjans electrònics.
13.1 Els criteris de valoració de les sol·licituds seran els següents:
a) Experiència en l'àmbit de formació i qualificació professional (especialment en programes de formació en alternança amb l'ocupació), la prospecció i l'acompanyament a la inserció.
b) Justificació de la necessitat del projecte d'acord amb l'àmbit territorial d'actuació: sector/s productiu/s i persones destinatàries.
c) Descripció del projecte general: objectius.
Mecanismes de seguiment i avaluació.
13.2 S'haurà de deixar constància en l'expedient dels aspectes concrets que s'han valorat en aplicació de cada criteri i de la relació entre la puntuació obtinguda i l'import de la subvenció.
13.3 La resolució de convocatòria especificarà la puntuació màxima de cadascun dels criteris de valoració.
13.5 En la valoració dels projectes es tindrà en compte la priorització de les accions formatives formulades per l'entitat promotora en la sol·licitud presentada i també es podrà proposar la denegació de determinats plans formatius que no es considerin degudament justificats per la correcta execució del projecte, la qual cosa es farà constar en la resolució d'atorgament.
13.6 En el supòsit que el pressupost total sol·licitat per les entitats beneficiàries que compleixen els requisits previstos en les bases 4 i 13 d'aquest annex sigui superior al pressupost disponible a la corresponent convocatòria, s'aplicarà els següents percentatges de disminució:
- Als projectes que hagin obtingut una puntuació entre 80 i 100 punts no se'ls aplicarà cap percentatge de reducció del nombre de persones participants sol·licitat.
- Als projectes que hagin obtingut una puntuació entre 79 i 60 punts s'aplicarà un percentatge de reducció fins al 35% del nombre de persones participants sol·licitat.
13.7 Els projectes per accedir a la fase de concurs hauran d'obtenir una puntuació mínima de 50 punts.
14.2 L'òrgan competent per a la instrucció del procediment és la Sub-direcció General de Polítiques Actives d'Ocupació.
Finalitzat el termini de presentació de les sol·licituds, l'òrgan instructor verificarà que les entitats sol·licitants compleixen els requisits per ser beneficiàries de les subvencions.
14.3 La composició de l'òrgan col·legiat que analitzarà i avaluarà les sol·licituds presentades és:
- La persona titular de la Sub-direcció general de Polítiques Actives d'Ocupació.
- La persona responsable de Nous projectes d'ocupació i Innovació Social.
- Un/a representant territorial del Servei Públic d'Ocupació de Catalunya.
- Un/a lletrat/da del Servei Jurídic del Servei Públic d'Ocupació de Catalunya.
14.4 Un cop avaluades les sol·licituds d'acord amb els criteris de valoració previstos a la base 13 d'aquest annex, l'òrgan instructor formularà la proposta de resolució provisional d'atorgament a l'òrgan concedent d'acord amb l'informe de l'òrgan col·legiat.
Aquesta proposta provisional de concessió contindrà la llista d'entitats sol·licitants proposades per ser beneficiàries de les subvencions i les entitats que formen part de la llista de reserva, si n'hi ha, i estarà detallada en funció de la puntuació obtinguda d'acord amb els criteris d'avaluació previstos en aquesta Ordre.
14.5 La notificació de la proposta de resolució provisional d'atorgament de les subvencions a les persones interessades es realitzarà mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
14.6 La proposta de resolució provisional determinarà el requeriment de documentació d'esmena de la sol·licitud a aportar dins el termini de 10 dies hàbils, a comptar de l'endemà de la notificació d'aquesta.
La documentació a aportar és la que es detalla a la base 11 d'aquest annex.
14.7 Quan l'import de la subvenció de la proposta de resolució provisional sigui inferior al que figura a la sol·licitud presentada, es requerirà a l'entitat beneficiària per part de la Sub-direcció general de Polítiques Actives d'Ocupació la reformulació de la seva sol·licitud en un termini de 10 dies indicat en el punt 14.6 d'aquest annex, per tal d'ajustar els compromisos i condicions a la subvenció atorgable.
En tot cas, la reformulació de sol·licituds haurà de respectar l'objecte, condicions i finalitat de la subvenció, així com els criteris de valoració establerts respecte de les sol·licituds o peticions.
14.8 L'òrgan instructor formularà la proposta definitiva de concessió de les subvencions a la vista, en tot cas, de la proposta de resolució provisional, de la documentació addicional presentada per les entitats beneficiàries proposades, i de les comprovacions realitzades d'ofici, i l'elevarà a l'òrgan resolutori.
15.1 L'òrgan competent per dictar la resolució és la persona titular de la Direcció del Servei Públic d'Ocupació de Catalunya, a proposta de la Sub-direcció general de Polítiques Actives d'Ocupació.
15.3 La resolució d'atorgament ha de ser degudament motivada i ha de contenir, com a mínim, la identificació de l'entitat promotora i les entitats beneficiàries a les quals es concedeix la subvenció, l'import subvencionat per cada actuació, el nombre de persones participants i l'autorització de les corresponents bestretes.
15.4 Aquesta resolució es notificarà a l'entitat interessada mitjançant la seva publicació al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ), sens perjudici que es puguin utilitzar addicionalment altres mitjans electrònics.
15.5 En cas que l'òrgan competent no dicti i notifiqui la resolució en el termini de 6 mesos, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.6 La resolució d'atorgament o de denegació de les subvencions, que no exhaureix la via administrativa, pot ser objecte de recurs d'alçada davant el/la secretari/ària general del Departament de Treball, Afers Socials i Famílies en el termini d'un mes, a comptar de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, de procediment administratiu comú de les administracions, i l'article 76 de la Llei 26/2010, del 3 d'agost.
17.2 El pagament de la subvenció es farà de la manera següent:
Es tramita una bestreta de l'import de la subvenció atorgada a partir de la seva concessió, per la qual no s'exigeix la prestació de garantia, atenent la naturalesa jurídica i/o les activitats de les entitats beneficiàries, d'acord amb l'article 98.1 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre i la base 3.2 d'aquest annex per la qual les entitats beneficiàries previstes a la lletra a) de la base 3.1 exerciran d'entitat promotora, representant i perceptora dels pagaments previstos i coordinaran les diferents actuacions de la resta d'entitats que participin en el projecte.
Aquesta bestreta està constituïda per:
- El 60% de l'import atorgat per a les actuacions de "Formació" prevista a l'apartat a) de la base 2.1 d'aquest annex.
- El 80% de l'import atorgat per a les actuacions "d'Acompanyament en el procés d'aprenentatge" prevista a l'apartat c) de la base 2.1 d'aquest annex.
- El 80% de l'import atorgat per a la realització de l'actuació de "Experienciació laboral mitjançant contracte de treball" prevista a l'apartat b) de la base 2.1 d'aquest annex.
El pagament del 40% restant corresponent a les actuacions de "Formació" i el 20% corresponent a les actuacions "d'Acompanyament en el procés d'aprenentatge" i "Experienciació laboral mitjançant el contracte de treball" S'ha de tramitar un cop hagi estat degudament justificada l'execució de les actuacions subvencionades i s'hagi complert la finalitat que en va motivar la concessió, d'acord amb el termini i forma establerts a la base 21 d'aquest annex.
El pagament restant s'ha de tramitar un cop l'activitat subvencionada ha estat degudament justificada, d'acord amb el que estableixen aquestes bases i la normativa aplicable.
Per a les actuacions regulades en aquesta Ordre, es consideraran circumstàncies que alteren les condicions de la concessió la modificació de l'actuació de Formació, la d'experienciació laboral mitjançant contracte de treball i la d'acompanyament en el procés d'aprenentatge i contractació laboral descrites en la memòria tècnica del projecte i atorgades mitjançant la corresponent resolució de la subvenció.
Les actuacions previstes en aquesta Ordre no poden ser objecte de subcontractació.
20.1 En cas que l'import atorgat sigui superior a 10.000,00 euros, un cop rebuda la resolució d'atorgament, caldrà aportar una declaració comunicant la informació relativa a les retribucions dels òrgans de direcció o administració, a l'efecte de fer-les públiques, d'acord amb el que s'estableix a l'article 15.2 de la Llei 19/2014, de 29 de desembre, de transparència, accés a la informació pública i bon govern.
20.2 Per altra banda, la documentació d'execució que es genera en el desenvolupament de les actuacions i que les entitats beneficiàries hauran de custodiar o presentar com a evidències de la realització de les actuacions es detallarà en la corresponent resolució de convocatòria.
20.3 L'entitat beneficiària haurà de presentar la documentació d'execució corresponent a cada actuació segons models normalitzats, si n'hi ha, i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit "Programa Aprenentatge per a la Professionalització (APP)"el cercador de Tràmits gencat.
21.1 La justificació del compliment de les condicions imposades i de la consecució de l'objecte de la subvenció es farà d'acord amb els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i l'Ordre ECO/172/2015, de 3 de juny, sobre les formes de justificació de subvencions.
21.2 Les modalitats de justificació són:
- Compte justificatiu amb informe d'auditor/a o interventor/a o secretari/a interventor/a en cas d'entitats locals per a l'actuació d'acompanyament en el procés d'aprenentatge.
- Acreditació per mòduls per a les actuacions de formació i d'experienciació laboral mitjançant contracte de treball.
Per a la justificació de les actuacions caldrà incloure una memòria explicativa i una memòria econòmica sobre el cost de les actuacions realitzades.
El contingut de la memòria explicativa és el que tot seguit es detalla:
- El compliment de la finalitat per a cadascuna de les actuacions objecte del programa.
I. Compte justificatiu per a l'actuació d'acompanyament en el procés d'aprenentatge:
a) Una relació classificada de totes les despeses subvencionables imputables al desenvolupament de l'actuació amb identificació del creditor i el document, la descripció de la despesa, l'import, la data d'emissió, la data de pagament i la forma de pagament.
Aquesta relació anirà acompanyada d'una declaració responsable de l'entitat beneficiària en la qual s'indiqui que l'import imputat a la subvenció, en concurrència amb altres ingressos, no supera el cost de l'activitat o projecte subvencionat o percentatge màxim de subvenció que estableixen les bases o la convocatòria.
b) Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
c) Quan l'import de la despesa subvencionable superi les quanties que estableix la normativa vigent que regula els contractes del sector públic per al contracte menor, l'entitat beneficiària haurà de lliurar la documentació suport de, com a mínim, 3 ofertes de diferents proveïdors.
d) En cas d'entitats del sector públic, un certificat de l'interventor/a o de secretari/ària interventor/a.
Així mateix, podran optar per presentar un compte justificatiu amb aportació d'informe d'auditor/a.
En el cas d'informe d'auditor, presentar un Informe de revisió del compte justificatiu que haurà de realitzar una persona auditora de comptes inscrita com a exercent al Registre oficial d'auditors de comptes dependents de l'Institut de Comptabilitat i Auditoria de Comptes, que ha de garantir, mitjançant un examen independent, que les despeses són elegibles segons el que s'estableix en aquesta Ordre, que estan pagades, comptabilitzades i degudament identificades com a despeses finançades per fons públics.
Si escau, l'auditor de comptes haurà de complir amb les indicacions dels articles 6, 7 i 8 de l'Ordre ECO/172/2015, de 3 de juny, sobre les formes de justificació de subvencions, on es fa referència als procediments que ha d'aplicar, al contracte que haurà de subscriure amb l'entitat beneficiària de la subvenció, així com altres obligacions que li corresponguin.
e) Si escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos que se'n derivin a comptar des del termini de finalització per a la presentació de la justificació econòmica.
Justificació amb mòduls per a l'actuació de formació:
a) Declaració/relació de l'entitat beneficiària, sobre el nombre de persones que han assistit a les accions formatives, i les hores realitzades per aquestes.
b) Quantia de la subvenció, calculada de la manera següent:
- Per a les persones participants que hagin realitzat el 75% o més d'hores de l'acció formativa, l'import per participant s'obtindrà multiplicant el mòdul econòmic corresponent que estableixi la Resolució de convocatòria, pel total d'hores previstes de l'acció formativa.
- Per a les persones participants que hagin realitzat menys del 75% d'hores de l'acció formativa, l'import per participant s'obtindrà multiplicant el mòdul econòmic corresponent que estableixi la Resolució de convocatòria, per les hores realitzades.
Justificació amb mòduls per a l'actuació d' Experienciació laboral mitjançant contracte de treball:
a) Declaració/relació de l'entitat beneficiària, que inclourà una relació de les persones contractades i la durada de contracte executat expressat en mesos complets, o en dies per aquells mesos no executats en la seva totalitat, per a cadascuna d'elles, segons model normalitzat.
b) Quantia de la subvenció, calculada sobre la base del mòdul fix mensual multiplicat pels mesos de durada del contracte.
La subvenció atorgada es calcularà per mesos sencers a partir de la data d'inici de contracte i, en el cas que el darrer mes subvencionable no sigui un mes sencer el càlcul de la subvenció es realitzarà per dies.
c) Si escau, un detall d'altres ingressos o subvencions que hagin finançat l'activitat subvencionada, amb indicació del seu import i procedència.
21.4 Les actuacions de Formació i d'Experienciació laboral mitjançant contracte de treball que tenen el mòdul com a modalitat de finançament queden acreditades amb la comprovació de la realització efectiva de l'acció i el compliment dels resultats al qual estan vinculats, mitjançant les conclusions del procés de verificació in situ del projecte i de la verificació administrativa de la memòria explicativa.
L'entitat beneficiària no està obligada a presentar els estats comptables, ni les factures o d'altres documents de valor probatori en el tràfic jurídic mercantil.
21.5 Sistema de validació de justificants de despesa per a l'actuació d'acompanyament en el procés d'aprenentatge.
No s'han d'estampillar els documents justificatius de la despesa, i les corresponents acreditacions de pagament.
El control de la concurrència de subvencions, es realitzarà a través de la declaració responsable que acompanya la relació de despeses.
Les entitats beneficiàries de les subvencions resten obligades a realitzar-ne la justificació de la subvenció corresponent a cadascuna de les actuacions previstes a la base 2 d'aquest annex, d'acord amb les indicacions de la base 10.1 d'aquest annex, en el termini màxim de 2 mesos des de la finalització de l'execució del programa.
En qualsevol cas, la resolució de convocatòria podrà establir un termini inferior.
21.7 La persona titular del Servei de Control i Justificació Econòmica del Servei Públic d'Ocupació de Catalunya podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 32 de la Llei 39/2015, d'1 d'octubre, del procediment administratiu comú de les administracions públiques.
Verificació de les actuacions subvencionables
22.1 Les actuacions de verificació per part de la Sub-direcció General de Verificació i Supervisió de les actuacions subvencionables seran de dos tipus:
Tenen per objecte verificar l'execució de les actuacions i assegurar que aquesta està suportada pels corresponents documents justificatius, d'acord amb el que s'indica a les bases 20 i 21 d'aquest annex respecte de l'execució i la justificació, respectivament.
En qualsevol cas, queden reservades als mateixos òrgans del Servei Públic d'Ocupació de Catalunya les actuacions que suposin l'exercici de les potestats administratives.
a) Complir l'objectiu i la finalitat, executar el projecte, realitzar l'activitat i adoptar el comportament que fonamenta la concessió de la subvenció, i acreditar-ho davant el Servei Públic d'Ocupació de Catalunya en la forma i termini que s'estableix a la base 21 d'aquest annex.
d) Subscriure una pòlissa d'assegurança d'accident amb caràcter previ a l'inici de l'acció formativa, que s'ajusti tant al període de duració teoricopràctic de l'acció formativa com al seu horari diari, que cobreixi les despeses d'accident in itinere, els riscos derivats de les visites de les persones participants a empreses o altres establiments que s'organitzin per donar suport al desenvolupament de les actuacions formatives.
L'assegurança ha de cobrir el període formatiu vinculat als certificats de professionalitat, si escau.
L'entitat podrà subscriure una assegurança de responsabilitat civil davant de tercers, de manera que cobreixi els danys que els participants puguin produir, derivats de l'execució de la formació.
e) Conservar els justificants originals (paper i electrònics), i l'altra documentació relacionada amb la subvenció atorgada, durant un període mínim de cinc anys, a comptar des de la data de finalització del termini de justificació de l'objecte de la subvenció o bé des de la data de presentació dels justificants corresponents, si és anterior.
k) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 31 d'aquest annex.
m) Identificar expressament en la seva comptabilitat les despeses imputades a cadascuna de les actuacions de forma separada o per qualsevol altre mitjà, que permeti verificar el registre comptable d'aquestes despeses.
p) D'acord amb el que s'estableix a l'article 15.2 de la Llei 19/2014 de 29 de desembre, de transparència, accés a la informació pública i bon govern, en el cas que les entitats beneficiàries siguin persones jurídiques i l'import a atorgar sigui superior a 10.000,00 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
q) D'acord amb el que estableix l'article 13.5 de la Llei orgànica 1/1996, de 15 de gener, de protecció jurídica del menor, en cas que les persones destinatàries finals del programa subvencionat puguin tenir contacte amb menors en l'exercici de les activitats relacionades amb el programa, l'entitat beneficiària ha de complir amb l'obligació de disposar de l'acreditació mitjançant certificació negativa del Registre central de delinqüents sexuals, que aquestes persones no han estat condemnades en sentència ferma per algun delicte contra la llibertat i indemnitat sexual.
r) Adherir-se als principis ètics i regles de conducta als quals han d'adequar l'activitat les persones beneficiàries, i que es detallen a l'annex 2.
s) Les entitats privades, els partits polítics, les associacions i fundacions vinculades, les organitzacions sindicals i empresarials que perceben subvencions o ajuts públics de més de 100.000,00 euros anuals o que almenys el 40% dels seus ingressos anuals procedeix de subvencions, sempre que aquesta quantitat sigui de més de 5.000,00 euros, han de complir les obligacions del Títol II de la Llei 19/2014, de 29 de desembre.
t) Presentar al Servei Públic d'Ocupació de Catalunya tota la documentació corresponent a l'execució i la justificació de les actuacions de l'actuació segons la relació establerta a la base 20 i el que s'indiqui en la base 21.
u) Declarar que la documentació que es presenta amb la sol·licitud amb qualsevol altre tràmit associat al procediment de concessió de les subvencions i la seva justificació, és una còpia idèntica del document original i que les dades contingudes són certes.
v) Recollir i custodiar l'autorització per facilitar les dades de les persones adscrites a l'acció o actuacions subvencionades i/o de les persones destinatàries.
- Formalitzar els contractes de treball i comunicar-los a Contrat@ en el termini dels 10 dies hàbils des de la data d'inici del contracte.
- Complir amb la legislació laboral i de la Seguretat Social vigent d'acord amb la modalitat del contracte, emparar el personal contractat en el Pla de Prevenció de Riscos Laborals i facilitar-los les mesures adequades per a la seva adequada protecció, garantir l'aplicació d'igualtat de tracte entre homes i dones, així com dels principis d'igualtat d'oportunitats i no discriminació, d'accessibilitat per a les persones amb discapacitat i de desenvolupament sostenible, i qualsevol altra obligació legal o reglamentària, que els pugui afectar.
Les entitats beneficiàries de les subvencions s'han de sotmetre a les actuacions de control que el Servei Públic d'Ocupació de Catalunya consideri necessàries i a les de control efectuades pels organismes competents de l'administració autonòmica, estatal comunitària.
També serà causa de revocació l'incompliment i la falsedat en la declaració dels requisits previstos a la base 4 d'aquest annex.
25.2 Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del corresponent procediment, d'acord amb el que preveu la secció quarta del capítol IX de la Llei de finances públiques de Catalunya; o si aprecien cap motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol 9 de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
Així mateix, si la Intervenció General durant els controls que dugui a terme es troba amb una conducta per part de l'entitat controlada tendent a entorpir, dilatar o impedir la seva actuació, proposarà a l'òrgan competent l'inici del procediment de revocació i sancionador.
25.3 Els incompliments dels requisits o les obligacions de les entitats beneficiàries, l'execució incorrecta de les actuacions que es posin de manifest en la verificació administrativa o in situ de les actuacions subvencionades, així com la justificació d'una quantia inferior a l'atorgada inicialment, implicaran l'inici d'un procediment de revocació parcial o total de les subvencions concedides, que pot comportar la minoració de l'import pendent de pagament i/o el reintegrament parcial o total, per part de l'entitat beneficiària, de les quantitats pagades (bestretes) amb els interessos de demora corresponents.
25.4 Són causes de revocació específiques de les subvencions regulades en aquesta Ordre les que es detallen a continuació:
a) No formalitzar un contracte de treball previst a la resolució d'atorgament suposarà la revocació de la quantia de la subvenció del contracte afectat i de la quantia de l'acció de formació vinculada a aquest contracte.
b) Formalitzar un contracte de treball amb una persona que no compleixi els requisits previstos a la base 6 d'aquest annex, o els específics establerts a la resolució de convocatòria, suposarà la revocació de la quantia de la subvenció del contracte afectat i de l'acció de formació vinculada de la persona contractada.
c) Formalitzar un contracte de treball que no inclogui els requisits descrits a la base 5.2 d'aquest annex, suposarà la revocació de la quantia de la subvenció del contracte afectat i de l'acció de formació vinculada de la persona contractada.
d) Formalitzar un contracte de treball en unes condicions diferents de les aprovades mitjançant la resolució d'atorgament, suposarà la revocació de la quantia de la subvenció del contracte afectat.
e) No donar d'alta a la Seguretat Social a la persona destinatària, suposarà la revocació de la quantia de la subvenció de l'actuació del contracte afectat.
f) Quan les tasques desenvolupades per la persona contractada no estiguin relacionades amb l'ocupació que consta a la resolució d'atorgament, suposarà la revocació de la quantia de la subvenció del contracte afectat.
g) Quan l'activitat formativa executada no es correspongui amb el projecte aprovat en la resolució d'atorgament i no s'hagi sol·licitat la corresponent modificació d'acord amb la lletra f) de la base 23 d'aquest annex, suposarà la revocació de la quantia de la subvenció de la quantia de l'acció de formació vinculada de la persona contractada.
h) Si la despesa mínima, realitzada i justificada, de l'activitat subvencionada és inferior al 35% de l'import total atorgat, suposarà la revocació total de la subvenció atorgada.
25.5 Els criteris i fórmules que s'aplicaran per calcular els imports a revocar són els següents:
a) En el supòsit d'incompliment parcial en la realització de l'actuació de "formació" prevista la lletra a) de la base 2.1 d'aquest annex, es podran reduir proporcionalment en les hores de formació no realitzades per persona participant, quan la formació realitzada per la persona participant sigui inferior al 75% de les hores i es deduirà per les hores de formació no realitzada.
b) En el supòsit d'incompliment parcial de l'actuació d'experiència professional mitjançant contracte de treball del contracte de treball prevista a la lletra b) de la base 2.1 d'aquest annex quan el temps executat dels contractes laborals subscrits per les empreses sigui inferior a la durada prevista a l'apartat b) de la base 5 de d'aquest annex, per causa d'acomiadament, cessament voluntari de la persona treballadora o altres causes d'acord amb l'article 49 de l'Estatut dels Treballadors, proporcionalment el temps no executat.
c) En el supòsit d'incompliment parcial en la realització de l'actuació d'acompanyament en el procés d'aprenentatge prevista la lletra c) de la base 2.1 d'aquest annex, es reduirà proporcionalment quantia atorgada per a aquesta quan el nombre de persones participants contractats sigui inferior al nombre de persones participants que consten a la resolució d'atorgament.
25.6 En compliment del que estableix l'article 100 del Text refós de la Llei de finances públiques de Catalunya, aprovat pel Decret legislatiu 3/2002, del 24 de desembre, el Servei Públic d'Ocupació de Catalunya ha d'iniciar els processos de revocació quan escaigui.
Resten exclosos els supòsits de revocacions d'imports inferiors a 60,00 euros o que impliquin el reintegrament d'un import inferior a 60,00 euros, en els termes previstos per l'article 40 de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya.
En cas d'incompliment de les obligacions que preveuen aquestes bases serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Real Decret Legislatiu 5/2000, de 4 d'agost, pel qual s'aprova el text refós de la Llei sobre Infraccions i Sancions en l'Ordre Social, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat ( https://tauler.seu.cat/inici.do? idens=1 ), i al portal de la transparència ( http://transparencia.gencat.cat ).
En el cas que l'import de les subvencions atorgades, individualment considerades, sigui igual o superior a 3.000,00 euros, es donarà publicitat a través de la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les entitats beneficiàries, la quantitat concedida i la/les finalitat/s de la subvenció.
Igualment, d'acord amb els articles 18 i 20.8 de la Llei 38/2003, de 17 de novembre, general de subvencions, s'ha de donar publicitat de la informació sobre les convocatòries i les resolucions de concessió de subvencions mitjançant la Base de dades Nacional de Subvencions.
31.1 L'entitat beneficiària de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 23 d'aquest annex, sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
- Llegenda relativa al finançament públic en cartells, plaques, materials impresos, mitjans electrònics o audiovisuals o bé esments realitzats als mitjans de comunicació, que digui "Aquest projecte està subvencionat pel Servei Públic d'Ocupació de Catalunya i pel Ministerio de Trabajo, Migraciones y Seguridad Social-Servicio Público de Empleo Estatal en el marc del Programa Aprenentatge per la Professionalització, regulat per l'Ordre TSF/170/2019, de 29 d'agost".
- Així mateix, en els contractes laborals subscrits amb el personal tècnic de les entitats beneficiàries haurà de constar la frase "Aquest contracte està subvencionat pel Servei Públic d'Ocupació de Catalunya Catalunya i pel Ministerio de Trabajo, Migraciones y Seguridad Social-Servicio Público de Empleo Estatal en el marc del Programa Aprenentatge per a la Professionalització", regulat per l'Ordre TSF/170/2019, de 29 d'agost".
31.3 El tipus de la publicitat restarà condicionada a la/les font/s de finançament de la subvenció, que s'establiran en cada convocatòria.
L'entitat beneficiària haurà d'incloure, en totes les mesures d'informació i comunicació que realitzi, el logotip del Servei Públic d'Ocupació de Catalunya i el senyal de la Generalitat de Catalunya.
Les mides i la distribució seran les que indiqui la pàgina d'identitat corporativa de la Generalitat de Catalunya referents al Servei Públic d'Ocupació de Catalunya que es poden trobar a l'enllaç:
L'entitat beneficiària haurà d'incloure, en totes les mesures d'informació i comunicació que realitzi, el logotip del Ministerio que tingui les competències d'Ocupació i del Servicio Público de Empleo Estatal.
Les característiques tècniques de les mesures d'informació i dels cartells s'han d'adequar al que determini la normativa de la Conferència Sectorial de Empleo y Asuntos Laborales a l'Ordre que reguli la distribució territorial de les subvencions addicionals d'àmbit laboral finançades amb càrrec als Pressupostos Generals de l'Estat.
Aquesta informació també es troba a disposició de la ciutadania a Internet al web del Servei Públic d'Ocupació de Catalunya https://serveiocupacio.gencat.cat/ca/inici/.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya, en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, així com el que disposa la Llei de pressupostos de la Generalitat de Catalunya del present exercici, i com altra normativa comunitària, estatal i autonòmica que pugui ser d'aplicació.